钦定古今图书集成/明伦汇编/官常典/第601卷 > 《论监司》刘挚
## 钦定古今图书集成/明伦汇编/官常典/第601卷 > 《论监司》刘挚

“臣自待罪风宪，屡曾以天下监司为言，乞澄汰选择。”
诚以朝廷政令，使监司得其人，则推行布宣，可以谕
上指而究惠泽；苟非其人，则所谓徒善而已，终于民
不得被其利。夫上之所好，下必有甚。朝廷以名实为
事，行总核之政，而下乃为刻急浅迫之行；朝廷以教
化为意，行宽厚之政，而下乃为舒缓苟简之事。皆习
“俗怀利，迎意而作，故所为近似，而非上之意本然也。
今虽因革之政有殊，而观望之俗故在，但所迎之意
有不同耳，其为患一也。昨差役之法初行，监司已有
迎合争先，不量可否，不校利害，一概定差，骚动一路
者，朝廷察其意，固已黜之矣。推此以观人情，大约类
此。”且天下之事，散在诸路，总制于监“司，其大者治财
赋，察官吏，平狱讼，考疾苦。苟使者皆务为和缓宽纵，
苟于安静，则事之委靡不振，世之受敝不胜言也。向
来黜责数人者，皆以其非法掊敛，意在市进虐民。甚
者亦非欲使之漫然不省其职，废所宜治之事，谓之
宽厚也。昧者不达，故矫枉或过其正。臣谓此俗不可
滋长，须要大为之禁。伏乞圣慈诏执事申立监司考
绩之制，以常赋之登耗、郡县之勤惰、刑狱之当否、民
俗之休戚，为之殿最。每岁终以诏诛赏，仍自今岁始
焉。庶几有所檃括裁制之，使循良者不入于弛，肃给
者不入于薄，然后上副圣明制治用中之意。夫察时
之宽猛缓急，观俗之过与不及，而张弛其政，正今日
事也。”取《进止》。